Patru bărbați din Tadjikistan au fost aduși în fața unui tribunal din Moscova, fiind acuzați că au comis atacul terorist de vineri, soldat cu peste o sută de morți.
Toți cei patru acuzați sunt în arest preventiv.
Presa din Rusia a prezentat imagini cu cei patru suspecți. Toți aveau numeroase urme de lovituri iar unul dintre cei patru era transportat într-un scaun cu rotile. De asemenea, cel puțin unul dintre cei patru părea că nu e conștient de ceea ce se întâmplă în jurul lui. Pentru unul dintre cei patru, presa de stat rusă menționează că avea "dificultăți de vorbire".
Până în dimineața de 25 martie 2024, bilanțul atacului comis în seara de 22 martie este de 137 de morți și 182 de răniți. Atacul a fost comis într-o sală de spectacole numită Crocus City Hall, aflată într-un oraș din apropierea Moscovei. Oamenii erau adunați în sală pentru a asista la un concert. Atacatorii au tras cu arme letale asupra oamenilor din sală, apoi au provocat o explozie care a incendiat clădirea.
Oficialii de la Kremlin susțin că acești patru atacatori încercau să se refugieze în Ucraina și că autoritățile din Ucraina pregătiseră o "breșă" în linia frontului, ca să poată trece. Ucraina a respins categoric această acuzație venită din partea Rusiei. Pe de altă parte, organizația teroristă ISIS K este cea care a revendicat atacul de la Moscova.
Tadjikistanul este o țară aflată în Asia Centrală, rezultată din dezmembrarea fostei URSS. Președintele Republicii Tadjikistan, Emomali Rahmon, a avut o convorbire prin telefon cu președintele Rusiei, Vladimir Putin. Liderul din Tadjikistan i-a spus președintelui Rusiei că "teroriștii nu au naționalitate, nu au patrie și nu au religie".